དུས་རབས་༢༡པའི་ནང་ང་རང་ཚོ་ཨེ་ཤ་ཡའི་ལུང་པའི་ནང་དུ་མང་པོ་ཞིག་ཕ་མེས་ནས་ནང་པའི་ཆོས་བྱེད་མཁན་ཆགས་ཡོད་པ་རེད།དེ་སྔ་ནང་པའི་ཆོས་མ་དར་བའི་ཡུལ་གྲུ་ཚོའི་ནང་དུའང་དོ་སྣང་བྱེད་མཁན་ཡོང་གི་འདུག།ཚན་རིག་པའི་ནང་དུ་ཡིན་ནའང་སངས་རྒྱས་པས་རྟེན་འབྱུང་གིས་ཡིད་འཕྲོག་མཁན་བྱུང་ཡོད།ངོས་ཀྱིས་ངོ་ཤེས་པའི་ཚན་རིག་པ་ཁ་ཤས་ལ་ཚན་རིག་གི་ལྟ་གྲུབ་ནང་དུ་རྟེན་འབྱུང་ཟེར་བ་དེ་ཡོད་པ་རེད་དམ་ཞེས་སྐད་ཆ་དྲིས་པ་ཡིན།ཚན་རིག་པའི་སྤྱིར་བཏང་གི་ལྟ་གྲུབ་ནང་དུ་རྟེན་འབྱུང་ཟེར་བ་ཡོད་པ་མ་རེད།འོན་ཀྱང་།བར་སྐབས་རྟེན་འབྱུང་ཟེར་བ་དེ་ཚན་རིག་པའི་ལྟ་གྲུབ་ནང་འཚང་ཁ་བརྒྱབ་ནས་ཡོང་པ་དང་།ཡོང་ནས་ཚན་རིག་གི་སྡེ་ཚན་ནང་དུ་རྐུབ་སྟེགས་བརྟན་པོ་ཞིག་རག་ཡོད་པ་རེད་ཟེར།དེ་བདེན་པ་རེད།རྟེན་འབྱུང་ལའང་དགོངས་པ་རབ་གསལ་ནང་དུ་རོབ་ཙམ་ཞིག་ཡོད་པ་རེད།རྒྱུ་འབྲས་ཀྱི་རྟེན་འབྱུང་གཅིག་དང་།ཆ་ལ་བལྟོས་ནས་གྲུབ་པས་ལྟོས་གྲུབ་ཀྱི་རྟེན་འབྱུང་གཅིགདེ་ནས་མཐའ་ལ་གཏུགས་ཡོང་སྐབས་མིང་རྐྱང་བཏགས་ཡོད་ཙམ་དང་།རྟེན་ནས་བཏགས་ཙམ་ཞེས་པའི་རྟོག་བཏགས་ཀྱི་རྟེན་འབྱུང་ཕྲ་མོ་བཅས་རྟེན་འབྱུང་རིམ་པ་གསུམ་སླེབས་ཀྱི་ཡོད།འདི་ཚོའི་གྲས་ནི་དངོས་ཡོད་གནས་ཚུལ་དང་མཐུན་པ་ཞིག་རེད།ཅེས་སོགས་བཀའ་སློབ་སྩལ་རྗེས་ཆུ་ཚོད་༡༠།༣༠ཙམ་ལ་གསོལ་ཇའི་བར་གསེང་དང་བསྟུན་ནས་ཀོ་རུ་ཡའི་ཆོས་ཞུ་བའི་དྲི་བར་བཀའ་ལན་སྩལ་གྲུབ་མཚམས་དབུ་མ་རྩ་བའི་འགྲེལ་པ་བུདྡྷ་པཱ་ལི་ཏའི་གསུང་ཆོས་འཕྲོ་སྐྱོང་གིས་ཉིན་གཉིས་པའི་གསུང་ཆོས་གནང་སྒོ་འཇུག་ལེགས་པར་གྲུབ་ཡོད་པ་བཅས།།